מרדוק בונה חומה, CNN יורד על הברכיים, "הבצל" מתקלף, האיטי דוממת ועוד חדשות תקשורת מהרשת העולמית
 ה"טיימס" הבריטי, שבבעלותו של איל התקשורת רופרט מרדוק, יחל לגבות תשלום מהגולשים באתר העיתון החל מיוני 2010. השבוע הושלמו ההכנות האחרונות לקראת העלתה של חומת התשלום המתוכננת, ולכבוד המאורע ההיסטורי הסביר העורך של ה"טיימס" מדוע עיתונות טובה עולה כסף, ואף ענה לשאלות בנושא שהפנו אליו הגולשים. המתחרים ב"גרדיאן", לעומת זאת, ניצלו את ההזדמנות כדי לכנות את התוכנית של מרדוק פתטית ומטומטמת. בקרוב מאוד נדע מי מהצדדים צודק.  הרייטינג של ערוץ החדשות CNN הגיע ברבע הראשון של 2010 לשפל חסר תקדים. מנגד, הרייטינג של הערוץ המתחרה, פוקס-ניוז, כל-כך גבוה שהוא מאיים לשבור את התקרה.  העיתון הסאטירי "The Onion" מתרחב לטלוויזיה. תוכנית שבועית חדשה, שתתבסס על מערכוני הווידיאו החדשותיים המשעשעים שניתן למצוא באתר האינטרנט של העיתון, נמצאת בדרכה לערוץ הכבלים האמריקאי IFC.  מצד אחד, פחות ופחות אנשים קוראים עיתונים. מצד שני, יותר ויותר אנשים לובשים אותם. אז אולי זה יתאזן, איכשהו.  בהתחשב בעובדה שבימינו כל טמבל עם מצלמה בסלולרי יכול לצלם תמונה שתגיע לעמודים הראשונים של עיתונים ברחבי העולם, לא פלא לגלות שנהיה ממש קשה להתפרנס מזה.  היום שבו רובוטים יעשו את העבודה שלכם קרוב יותר ממה שאתם חושבים.  עיתונאית טלוויזיה דנית, ששפכה את תכולתו של בקבוק שמפו אל תוך אקוואריום מלא בדגים כדי להוכיח את מידת רעילותו, עמדה למשפט באשמת רציחתם של 12 דגים.  חודשיים אחרי רעידת האדמה הקטלנית בהאיטי, העיתונות המקומית טרם התאוששה. העיתונים אינם רואים אור, תחנות הרדיו אינן משדרות, ועיתונאים רבים נמלטים מהמדינה.  עובד באתר הרכילות המוביל "TMZ" התלונן בפני הבוסים שלו על כך שחבריו למערכת אינם פוסקים מלצרוך סמים בזמן העבודה. הבוסים פיטרו אותו. עכשיו הוא תובע אותם.  אשה אחת מאינדיאנה סיפרה לחבריה בפייסבוק שהיא לא תהיה בבית בערב, כי היא הולכת לראות הופעה. אחד מהחברים האלה הגיע לבית שלה ושדד אותה. וזהו רק אחד מסיפורי הזוועה שמתרוצצים בזמן האחרון, שקשורים לרשת החברתית הפופולרית.  א-פרופו ענייני בטיחות: אם הסיסמה הסודית שלכם מופיעה ברשימה הזאת, מומלץ להחליף אותה.  ההאקר שפרץ ביולי האחרון לחשבון האימייל של עובד בכיר בטוויטר והדליף ל"טק-קראנץ" 300 מסמכים סודיים שמצא בתוכם נעצר בצרפת.  ואם כבר טוויטר, אז שני בלוגרים כלכליים – הבוס של הבלוג הכלכלי "Business Insider" ובלוגר בכיר ברויטרס – מצאו את עצמם השבוע לכודים במאבק ציוצים אלים ואובססיבי. כנראה שיש להם הרבה זמן פנוי.  "France-Soir", טבלואיד צרפתי ותיק ולא פופולרי במיוחד, שנקנה בשנה שעברה על-ידי מיליונר רוסי צעיר, ממתג את עצמו במטרה להמציא את העיתונות מחדש (ולפנות לגברים צעירים שלובשים חליפות, כך על-פי הקמפיין לפחות). מצאו להם זמן.  עיתונאי איטלקי הביא בכתבותיו ציטוטים של הסופרים פיליפ רות וגון גרישם, שבהם השניים מביעים אי-שביעות רצון מתפקודו של הנשיא האמריקאי ברק אובמה. הבעיה היחידה? הם מעולם לא דיברו עם העיתונאי האיטלקי הזה.  ואם כבר איטליה, אז אימפריית התקשורת הטוטליטרית של שליט המדינה סילביו ברלוסקוני נסדקת מעט בזכות האינטרנט.  קבוצה גדולה של פרילנסרים אנגלים החליטה לשבות ב-1 באפריל במחאה על השכר והיחס המשפיל שהם מקבלים. מקום המפגש של השובתים: פאב בלונדון. התוכנית האמנותית: להשתכר. קשה להבין כיצד זה ישפר את תנאי התעסוקה שלהם, אבל ניחא.